[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.1.2007

COM(2006) 873 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟΓΙΑ ΤΙΣ ΔΡΑΣΕΙΣ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ ΚΑΙ ΜΕΤΡΩΝ ΔΙΑΣΦΑΛΙΣΗΣ ΤΡΙΤΩΝ ΧΩΡΩΝ ΚΑΤΑ ΤΗΣ ΚΟΙΝΟΤΗΤΑΣ (2005)[SEC(2006) 1804]

ΜΕΡΟΣ I

Εισαγωγή

Η ανάγκη ανοίγματος των αγορών τρίτων χωρών και δημιουργίας νέων εμπορικών ευκαιριών θεωρείται καίριας σημασίας στοιχείο της ευρωπαϊκής εμπορικής πολιτικής. Ωστόσο, για να μπορούν οι ευρωπαϊκές εταιρείες να αξιοποιήσουν αυτές τις ευκαιρίες είναι απαραίτητο να εξασφαλιστούν θεμιτοί όροι ανταγωνισμού στις αγορές αυτές. Δυστυχώς, η αύξηση των εξαγωγών συχνά γίνεται αντικείμενο αυξημένων δράσεων εμπορικής άμυνας από τρίτες χώρες και η Ευρωπαϊκή Ένωση, ως μεγάλη εξαγωγική δύναμη σε παγκόσμιο επίπεδο, βρίσκεται συχνά εκτεθειμένη σε τέτοιες δράσεις. Παρόλο που αναγνωρίζεται το δικαίωμα των τρίτων χωρών να λαμβάνουν μέτρα εμπορικής άμυνας, όταν είναι αναγκαία, σύμφωνα με τους κανόνες του ΠΟΕ, πολύ συχνά οι δράσεις αυτές δεν είναι σύμφωνες με τους προβλεπόμενους κανόνες. Έτσι, οι δράσεις αυτές δημιουργούν ένα σοβαρό και αδικαιολόγητο εμπόδιο στις ευκαιρίες μας για πρόσβαση στην αγορά με θεμιτά μέσα. Ως εκ τούτου, η ΓΔ Εμπορίου θεωρεί ως προτεραιότητα τη θεμιτή και ορθή εφαρμογή των μέσων εμπορικής άμυνας του ΠΟΕ από τους εμπορικούς μας εταίρους και καταβάλλει κάθε προσπάθεια για να εξασφαλίσει ότι δεν επιβάλλονται αδικαιολόγητα δυσμενείς όροι στις εξαγωγές μας. Για το λόγο αυτό η Ευρωπαϊκή Επιτροπή παρακολουθεί τις δράσεις εμπορικής άμυνας τρίτων χωρών και βοηθά τις εταιρείες και τα κράτη μέλη της ΕΕ να κάνουν πλήρη χρήση των δικαιωμάτων τους ως ενδιαφερομένων μερών σύμφωνα με τους κανόνες του ΠΟΕ.

Στην πράξη τούτο συνεπάγεται διοχέτευση πληροφοριών, εξέταση καταγγελιών και πορισμάτων, παροχή συμβουλών στις επιχειρήσεις σχετικά με τους οικείους νόμους και κανονισμούς, και, εν ανάγκη, υποβολή διαβημάτων στις αρμόδιες για τις έρευνες αρχές.

Ο ρόλος της Επιτροπής είναι ιδιαίτερα σημαντικός σε περίπτωση προβληματικών υποθέσεων λόγω μεμονωμένης ή συστημικής παράβασης των σχετικών κανόνων του ΠΟΕ. Για την αντιμετώπιση αυτών των προβλημάτων χρησιμοποιούμε τη διπλωματική οδό, η οποία κατά κανόνα παρέχει τον ταχύτερο και αποτελεσματικότερο τρόπο επίλυσης τέτοιων θεμάτων. Σε περίπτωση αποτυχίας της διπλωματικής οδού, προσφεύγουμε ενώπιον του ΠΟΕ. Και οι δύο αυτές προσεγγίσεις έχουν στεφθεί με επιτυχία, για παράδειγμα, η Ινδία ανακάλεσε 12 μέτρα κατόπιν διαβουλεύσεων.

Οι προσπάθειές μας να πείσουμε τις τρίτες χώρες να βελτιώσουν τις μεθόδους τους δεν επικεντρώνονται μόνο σε μεμονωμένες υποθέσεις. Στο πλαίσιο του Γύρου της Ντόχα, που δυστυχώς είχε ανασταλεί κατά το χρόνο σύνταξης του παρόντος, η ΕΕ υπέβαλε προτάσεις για την ενίσχυση του συστήματος κανόνων που διέπει τη χρήση μέτρων αντιντάμπινγκ και αντισταθμιστικών μέτρων. Εφόσον υιοθετηθούν οι προτάσεις αυτές, η κατάχρηση του συστήματος από τις χώρες θα γίνει δυσκολότερη. Οι προσπάθειες αυτές για τη βελτίωση των γενικών μεθόδων χρήσης των μέσων ενισχύονται περαιτέρω από τις διαπραγματεύσεις για την εισαγωγή ειδικών υποχρεώσεων σχετικά με τη θεμιτή χρήση των μέσων εμπορικής άμυνας στις τυχόν διμερείς εμπορικές συμφωνίες με τρίτες χώρες. Επιπλέον, οι αρμόδιες για την εμπορική άμυνα υπηρεσίες της ΓΔ Εμπορίου αφιερώνουν πολύ χρόνο και σημαντικούς πόρους στην παροχή τεχνικής βοήθειας σε τρίτες χώρες σχετικά με τη χρήση των μέσων, προκειμένου να τις πείσουν να εφαρμόζουν τους κανόνες κατά τρόπο θεμιτό και ισόρροπο. Η Κοινότητα είναι σε θέση να παρέχει συμβουλές στο θέμα αυτό, δεδομένου ότι η ίδια διαχειρίζεται τα εν λόγω μέσα με μεγάλη συνέπεια. Η παρούσα έκθεση παρουσιάζει, με μεγαλύτερη λεπτομέρεια, τις συγκεκριμένες περιπτώσεις που παρακολουθήσαμε και τις διάφορες πρωτοβουλίες που αναλήφθηκαν, ενώ αναπτύσσει με λεπτομέρεια τις επιτυχίες των εργασιών μας κατά τη διάρκεια του 2005. Η έκθεση περιλαμβάνει δύο τμήματα: το πρώτο πραγματεύεται τις βασικές τάσεις του έτους, ενώ το δεύτερο αφορά συγκεκριμένες χώρες ή ομάδες χωρών, εστιάζοντας σε μερικές από τις πιο αξιοσημείωτες υποθέσεις.

1. Τάσεις

1.1. Γενική επισκόπηση

Στο τέλος του 2005 παρατηρήθηκε μια ευπρόσδεκτη αλλαγή σε σχέση με την τάση που είχε επικρατήσει το προηγούμενο έτος. Συγκεκριμένα, ο αριθμός των ισχυόντων μέτρων εμπορικής άμυνας κατά κοινοτικών εξαγωγέων μειώθηκε. Στο τέλος του 2005 τα ισχύοντα μέτρα κατά της Κοινότητας ήταν 151 έναντι 185 στο τέλος του 2004. Η εφαρμογή 30 μέτρων περατώθηκε κατά τη διάρκεια του 2005, ενώ 23 μέτρα έληξαν. Η Ινδία περάτωσε 12 από αυτά τα μέτρα ως άμεσο αποτέλεσμα επανεξετάσεων που διενήργησε για μέτρα κατά της ΕΚ μετά την προσφυγή εναντίον της ενώπιον του ΠΟΕ το 2003 .

Με όρους στατιστικής, τα ισχύοντα μέτρα στο τέλος του 2005 κατά της ΕΚ αναλύονται ως εξής: ΗΠΑ (27%), Ινδία (15%), Βραζιλία (6%), Κίνα (6%) και Νότια Αφρική (5%), Αργεντινή, Αυστραλία, Καναδάς και Ουκρανία (4% εκάστη), λοιποί (25%).

Ο αριθμός νέων διαδικασιών που κινήθηκαν κατά της Κοινότητας το 2005 σε σύγκριση με το 2004, μειώθηκε από 33 σε 20. Η μείωση του αριθμού μέτρων και ερευνών κατά της Κοινότητας αντικατοπτρίζει την παγκόσμια τάση: ο ΠΟΕ ανέφερε ότι το 2005 ήταν το τέταρτο κατά σειρά έτος μείωσης της κίνησης διαδικασιών και το δεύτερο έτος μείωσης των νέων μέτρων.

Ωστόσο, πρέπει να σημειωθεί ότι ο αριθμός νέων ερευνών αντιντάμπινγκ και αντισταθμιστικών μέτρων κατά της Κοινότητας ή των κρατών μελών της μειώθηκε οριακά. Ειδικότερα, η συνολική μείωση των νέων ερευνών κατά της Κοινότητας το 2005 σε σύγκριση με το προηγούμενο έτος (-13) απορρέει κυρίως από τη μείωση των νέων ερευνών για μέτρα διασφάλισης. Συγκεκριμένα, τούτο σχετίζεται με τη Λευκορωσία και την Τουρκία, οι οποίες κίνησαν σημαντικό αριθμό ερευνών για μέτρα διασφάλισης το 2004 (4 και 5 αντίστοιχα), αλλά καμία το 2005.

Στο πλαίσιο αυτό, πρέπει να υπομνησθεί ότι ακόμη και αν πιθανώς στις περισσότερες από αυτές τις υποθέσεις οι έρευνες δεν στοχεύουν άμεσα τις κοινοτικές εξαγωγές, οι εξαγωγείς της ΕΕ επηρεάζονται, διότι τα μέτρα διασφάλισης είναι erga-omnes , δηλαδή έχουν εφαρμογή σε όλες τις εισαγωγές ανεξαρτήτως προέλευσης.

Παρά τη μείωση του αριθμού νέων ερευνών για μέτρα διασφάλισης, οι έρευνες αυτές εξακολουθούν να αντιπροσωπεύουν περισσότερες από τις μισές νέες υποθέσεις. Ειδικότερα, μεταξύ των 20 νέων υποθέσεων εμπορικής άμυνας που κινήθηκαν το 2005 και οι οποίες επηρεάζουν την ΕΚ, οι 11 ήταν υποθέσεις για μέτρα διασφάλισης.

Παρατηρείται λοιπόν συνέχιση μιας ανησυχητικής τάσης που υπογραμμίστηκε στην ετήσια έκθεση του προηγούμενου έτους, ιδίως διότι, όπως προαναφέρεται, οι εξαγωγείς της Κοινότητας εκτίθενται στα μέτρα διασφάλισης ακόμη και όταν σαφώς δεν προέρχεται από αυτούς το πρόβλημα. Φαίνεται ότι πολλές χώρες θεωρούν τη διαδικασία για μέτρα διασφάλισης ως ευκολότερη λύση σε σχέση με τις πιο τεχνικές έρευνες αντιντάμπινγκ και αντισταθμιστικών μέτρων.

Ωστόσο, στην ΕΚ η χρήση μέτρων διασφάλισης θεωρείται ως η έσχατη λύση, λόγω της erga omnes εφαρμογής τους και του γεγονότος ότι τα μέτρα αυτά αφορούν θεμιτές εισαγωγές, σε αντίθεση με τα προϊόντα που αποτελούν αντικείμενο ντάμπινγκ ή επιδότησης, δηλαδή αθέμιτων πρακτικών. Ως εκ τούτου, οι αιτήσεις για μέτρα διασφάλισης στην ΕΚ εξετάζονται προσεκτικά, ούτως ώστε να εξασφαλιστεί ότι πληρούνται πρόδηλα οι πολύ υψηλές απαιτήσεις, ιδίως σε ό,τι αφορά τη ζημία. Δυστυχώς, πολλές τρίτες χώρες φαίνεται ότι χρησιμοποιούν το μέσο διασφάλισης σε περιπτώσεις στις οποίες στην ΕΚ δεν θα δικαιολογείτο καν η κίνηση έρευνας. Η Κοινότητα εξακολουθεί να ασχολείται με το θέμα αυτό τόσο στο πλαίσιο του ΠΟΕ, όσο και σε διμερές επίπεδο με τρίτες χώρες σε μια προσπάθεια να αναχαιτιστεί η τυχόν κλιμάκωση της χρήσης αυτού του μέσου.

Η σχετική αυτή μείωση της δράσης εμπορικής άμυνας κατά της Κοινότητας είναι μεν μια ευχάριστη εξέλιξη, αλλά είναι αδύνατο να εκτιμηθεί αν πρόκειται για μια μόνιμη τάση. Ομοίως, είναι πολύ δύσκολο να προσδιοριστούν σαφώς οι ειδικοί παράγοντες που συνέβαλαν στη μείωση αυτή, αν και η ενίσχυση του ευρώ μπορεί να αποτελεί σημαντική αιτία. Ένας ακόμη παράγοντας είναι το γεγονός ότι η ΓΔ Εμπορίου παρακολουθεί τις δράσεις των τρίτων χωρών για περισσότερα από έξι χρόνια και παρεμβαίνει συνεχώς σε άλλους χρήστες για να τους πείσει να βελτιώσουν τις πρακτικές τους εν γένει, αλλά και σε συγκεκριμένες περιπτώσεις. Τούτο επιτυγχάνεται όχι μόνο με άμεσα διαβήματα στις ίδιες τις αρμόδιες για τις έρευνες αρχές, αλλά και χρησιμοποιώντας το θεσμικό πλαίσιο που έχει δημιουργηθεί βάσει διαφόρων διμερών συμφωνιών που έχει συνάψει η ΕΚ με τρίτες χώρες. Αξιοποιώντας αυτά τα μέσα, η ΕΚ μπορεί να αναδείξει υποθέσεις και να ασκήσει πρόσθετη πίεση σε τρίτες χώρες για την ορθή εφαρμογή των εν λόγω μέσων. Οι προσπάθειες αυτές ασφαλώς είχαν αντίκτυπο στη χρήση μέσων εμπορικής άμυνας κατά της ΕΚ τόσο από ποιοτική, όσο και από ποσοτική άποψη.

Στη έκθεση του προηγούμενου έτους αναφέρεται ότι ολοένα και περισσότερες τρίτες χώρες κινούν διαδικασίες αντιντάμπινγκ σχεδόν αποκλειστικά κατά της ΕΚ στο σύνολό της και όχι κατά επί μέρους κρατών μελών. Δεν ισχύει το ίδιο κατ’ανάγκη και για το 2005. Από τις 9 διαδικασίες αντιντάμπινγκ που κινήθηκαν, οι 5 στρέφονταν κατά συγκεκριμένων κρατών μελών. Από τις υπόλοιπες 4, σημειώνεται ότι η Κίνα κίνησε 4 υποθέσεις κατά της ΕΚ, ενώ το Πακιστάν κίνησε 1 τέτοια έρευνα.

Σαφώς, από οικονομική και εμπορική άποψη, η κίνηση διαδικασίας αντιντάμπινγκ κατά της ΕΚ στο σύνολό της ή κατά επί μέρους κρατών μελών, μπορεί να προκαλέσει σημαντικές συνέπειες για τους κοινοτικούς εξαγωγείς των υποκείμενων σε έρευνα προϊόντων. Αυτό που δεν είναι σαφές είναι αν μία από τις δύο προσεγγίσεις είναι επωφελέστερη από την άλλη, αν δηλαδή προκύπτουν χαμηλότερα περιθώρια ντάμπινγκ από την κανονική αξία βάσει των τιμών όλων των πωλήσεων εντός της ΕΚ σε σχέση με τις πωλήσεις σε ένα κράτος μέλος ή το αντίθετο. Από νομική άποψη, η κίνηση διαδικασίας κατά της ΕΚ συνολικά, λαμβάνοντας υπόψη το καθεστώς της ως Τελωνειακής Ένωσης και πλήρους μέλους του ΠΟΕ, δεν αντιβαίνει στους κανόνες της ΓΣΔΕ και του ΠΟΕ. Το βασικό θέμα, που παρακολουθείται στενά από τις υπηρεσίες της Επιτροπής, είναι οι τρίτες χώρες να εφαρμόζουν σωστά και με συνέπεια τους κανόνες όταν διενεργούν έρευνες, π.χ. να μην κινούν διαδικασία κατά της ΕΚ συνολικά όταν τα αποδεικτικά εκ πρώτης όψεως στοιχεία περί επιζήμιου ντάμπινγκ αφορούν μόνο συγκεκριμένα κράτη μέλη ή να μην επιλέγουν τις πωλήσεις σε ένα κράτος μέλος μόνο για να καθορίσουν την κανονική αξία στο πλαίσιο έρευνας που αφορά την ΕΚ στο σύνολό της.

1.2. Τομείς

Οι δράσεις εμπορικής άμυνας κατά της Κοινότητας στοχεύουν κυρίως τον τομέα των χημικών προϊόντων. Το 2005, 11 από τις 20 νέες διαδικασίες που κινήθηκαν και σχεδόν τα μισά από τα μέτρα που επιβλήθηκαν κατά της Κοινότητας αφορούσαν αυτόν τον τομέα. Ωστόσο, δεδομένου ότι ο εν λόγω τομέας κατέχει τη δεύτερη θέση στις κοινοτικές εξαγωγές σε παγκόσμιο επίπεδο, είναι εύλογο να κατατάσσεται τόσο υψηλά μεταξύ των τομέων που βρίσκονται στο στόχαστρο των δράσεων εμπορικής άμυνας. Είναι ενδιαφέρον να σημειωθεί ότι σε παγκόσμια κλίμακα ο τομέας των χημικών κατατάσσεται επίσης σε υψηλή θέση όσον αφορά τις διαδικασίες αντιντάμπινγκ που κινήθηκαν την τελευταία δεκαετία, καθότι του αντιστοιχεί ποσοστό σχεδόν 20% επί του συνόλου των διαδικασιών, με μεγαλύτερο ποσοστό να αντιστοιχεί μόνο στον τομέα του χάλυβα. Κανένας άλλος τομέας δεν ξεχωρίζει τόσο ευδιάκριτα μεταξύ των δράσεων εμπορικής άμυνας που αναλήφθηκαν το 2005.

2. Γενικά Προβλήματα με Τρίτες Χώρες

Στην περυσινή έκθεση εντοπίζονται ορισμένες αδυναμίες στις δράσεις εμπορικής άμυνας τρίτων χωρών, όπως η κίνηση διαδικασίας με ανεπαρκή στοιχεία, η ανεπαρκής δημοσιοποίηση πληροφοριών, η έλλειψη διαφάνειας και η γενική υπερβολική χρήση ή και κατάχρηση των μέσων, ιδίως των μέτρων διασφάλισης. Το 2005 σημειώθηκαν βελτιώσεις από ορισμένες χώρες, ιδίως σε ό,τι αφορά τη δημοσιοποίηση πληροφοριών, αλλά δυστυχώς πρέπει να γίνουν πολλά ακόμη μέχρις ότου να εφαρμόζουν πλήρως όλες οι χώρες το πνεύμα και το γράμμα των συμφωνιών του ΠΟΕ στον τομέα της εμπορικής άμυνας. Τα κυριότερα συστημικά προβλήματα έχουν ως εξής:

2.1. Κίνηση διαδικασίας με ανεπαρκή στοιχεία

Η χρήση ανεπαρκών στοιχείων για την κίνηση διαδικασίας εξακολουθεί να αποτελεί πρόβλημα μεταξύ πολλών χρηστών των μέσων εμπορικής άμυνας, με αποτέλεσμα ορισμένες έρευνες να κινούνται ασκόπως, προκαλώντας έτσι αρνητικές συνέπειες στις εμπορικές ροές, έστω και αν στη συνέχεια δεν επιβάλλονται μέτρα. Ενώ μεν τα στοιχεία που απαιτούνται για την κίνηση έρευνας ασφαλώς δεν είναι τα ίδια με αυτά που απαιτούνται για την επιβολή μέτρων, ωστόσο ως «εκ πρώτης όψεως» αποδεικτικά στοιχεία δεν μπορούν να νοηθούν τα ελάχιστα δυνατά. Μολοντούτο, πολλές χώρες εξακολουθούν να κινούν διαδικασίες έρευνας βάσει καταγγελιών ή αιτημάτων που στην ΕΚ θα είχαν απορριφθεί ως ανεπαρκή λόγω έλλειψης αποδεικτικών στοιχείων. Οι υπηρεσίες της Επιτροπής εξακολουθούν να προβαίνουν σε διαβήματα σχετικά με μεμονωμένες υποθέσεις στις αρχές τρίτων χωρών, υπογραμμίζοντας συγκεκριμένες αδυναμίες μετά την κίνηση διαδικασιών. Επιπλέον, οι αρμόδιες για την εμπορική άμυνα υπηρεσίες έχουν διοργανώσει σεμινάρια, στα οποία παρουσιάζονται οι πρακτικές και οι απόψεις της ΕΕ σχετικά με τα στοιχεία που απαιτούνται για την έναρξη διαδικασίας.

2.2. Δικαιώματα άμυνας των ενδιαφερομένων μερών, δημοσιοποίηση πληροφοριών και διαφάνεια

Η πλήρης και λεπτομερής δημοσιοποίηση πληροφοριών, καθώς και η πρόσβαση σε ουσιώδη μη εμπιστευτικά στοιχεία έχουν καίρια σημασία για να εξασφαλιστούν τα δικαιώματα των ενδιαφερομένων μερών σε διαδικασίες εμπορικής άμυνας. Ωστόσο, πολύ συχνά οι ευρωπαίοι εξαγωγείς βρίσκονται αντιμέτωποι με έλλειψη πληροφοριών, γεγονός που καθιστά ιδιαίτερα δύσκολη την αποτελεσματική τους άμυνα στις διαδικασίες αυτές. Τα προβλήματα είναι διττά· έλλειψη ουσιωδών πληροφοριών δικαιολογούμενη εν γένει βάσει του ότι τα σχετικά στοιχεία πρέπει να παραμείνουν εμπιστευτικά, αφενός, και παρουσίαση των πληροφοριών κατά τρόπο που καθιστά αδύνατη την ουσιαστική τους ανάλυση, αφετέρου. Οι αδυναμίες αυτές αναδύονται σε διάφορα βασικά στάδια της διαδικασίας: κίνηση, επιβολή προσωρινών μέτρων και, εν τέλει, οριστικών μέτρων.

Ορισμένοι ευρωπαίοι εξαγωγείς που συνεργάστηκαν σε έρευνες αντιντάμπινγκ τρίτων χωρών υπογράμμισαν το γεγονός ότι πολλά από τα επιχειρήματα αντίκρουσης που προέβαλαν κατόπιν της δημοσιοποίησης αγνοήθηκαν από τις αρμόδιες για τις έρευνες αρχές. Η προσέγγιση αυτή ισοδυναμεί με στέρηση ορισμένων δικαιωμάτων από τα ενδιαφερόμενα μέρη και αποδυναμώνει τη βασιμότητα της επιβολής μέτρων στη συνέχεια. Τούτο προκύπτει ιδίως σε σχέση με τους «άλλους παράγοντες» που πρέπει να εξετάζονται από τις αρχές για να αποδειχθεί η αιτιώδης συνάφεια στο πλαίσιο της έρευνας. Πολλές τρίτες χώρες ήδη αγνοούν πλήρως τις παρατηρήσεις που υποβάλλονται στο πλαίσιο αυτό ή απλώς παραθέτουν τα ζητήματα που θέτουν τα ενδιαφερόμενα μέρη, χωρίς να τα εξετάζουν επί της ουσίας.

Χώρες όπως η Κίνα, η Ινδία και το Πακιστάν εξακολουθούν να εφαρμόζουν ελαστικά τους κανόνες στα θέματα αυτά, ενώ οι υπηρεσίες της Επιτροπής τις παροτρύνουν συνεχώς να βελτιώσουν τις πρακτικές τους, είτε με άμεσες παρεμβάσεις σε συγκεκριμένες υποθέσεις είτε μέσω σεμιναρίων στα οποία παρουσιάζονται οι πρακτικές και οι απόψεις της ίδιας της ΕΕ στα θέματα αυτά.

2.3. Ελλιπής ανάλυση ζημίας/αιτιώδους συνάφειας

Μία από τις πιο κοινές και προφανείς αδυναμίες των διαδικασιών εμπορικής άμυνας που κινούν τρίτες χώρες είναι η ελλιπής ανάλυση της ζημίας και της αιτιώδους συνάφειας. Εξετάζοντας υποθέσεις διαπιστώνεται συνεχώς ότι δεν γίνεται εμπεριστατωμένη ανάλυση. Πολύ συχνά παρόλο που οι δείκτες ζημίας δείχνουν θετικές τάσεις, η ύπαρξη ζημίας επιβεβαιώνεται βάσει κακών επιδόσεων κατά τη διάρκεια ενός έτους, ενώ παραγνωρίζονται οι γενικές τάσεις. Ορισμένες τρίτες χώρες χρησιμοποιούν συχνά την «επιλεκτική» αυτή προσέγγιση, γεγονός που σαφώς αντιβαίνει στη νομοθεσία του ΠΟΕ. Το πρόβλημα επιτείνεται από την ελλιπή διερεύνηση της αιτιώδους συνάφειας και από το γεγονός ότι δεν εξετάζονται επαρκώς οι «άλλοι παράγοντες». Σε πολλές περιπτώσεις, η δική μας ανάλυση δείχνει ότι υπάρχουν άλλες εμφανείς αιτίες ζημίας, οι οποίες συχνά αγνοούνται, με αποτέλεσμα να επιβάλλονται μέτρα αδικαιολόγητα.

3. Αποτελέσματα

Η μείωση των διαδικασιών που κινήθηκαν και του αριθμού των εν ισχύ μέτρων κατά της ΕΚ ή των κρατών μελών στο τέλος του 2005 αποτελεί ευπρόσδεκτη αλλαγή της τάσης που είχε παρατηρηθεί τα προηγούμενα χρόνια. Παρόλο που η εξέλιξη αυτή δεν μπορεί να αποδοθεί αποκλειστικά στη δραστηριότητα της ΕΚ όσον αφορά την παρακολούθηση των διαδικασιών που κινούν τρίτες χώρες, η δραστηριότητα αυτή μπορεί να θεωρηθεί ως συντελεστικός παράγοντας.

Η πιο πρόδηλη επιτυχία το 2005 ήταν η περάτωση 12 μέτρων κατά της Κοινότητας από την Ινδία ως αποτέλεσμα επανεξετάσεων που διενεργήθηκαν κατόπιν της προσφυγής της ΕΚ κατά της Ινδίας ενώπιον του ΠΟΕ το 2003. Επιπλέον, σχετικά με την Ινδία, η χώρα αυτή κατέβαλε προσπάθειες για τη βελτίωση ορισμένων πτυχών των διαδικασιών. Δυστυχώς, πολλά πρέπει να γίνουν ακόμη για να μπορέσει η χώρα αυτή να εφαρμόζει τα μέσα κατά τρόπο σύμφωνο με τις απαιτήσεις του ΠΟΕ.

Ορισμένες άλλες υποθέσεις που αξίζει να αναφερθούν είναι οι εξής:

- Ρωσία: περάτωση τριών υποθέσεων μέτρων διασφάλισης στον τομέα των χημικών προϊόντων, στις οποίες άλλοι παράγοντες ήταν σαφώς αιτία της ζημίας. Υπάρχουν ενδείξεις για θετική έκβαση της υπό εξέλιξη υπόθεσης αντιντάμπινγκ στον τομέα του ανοξείδωτου χάλυβα.

- Αργεντινή: περάτωση αντισταθμιστικών μέτρων για το ελαιόλαδο.

- Πακιστάν: περάτωση έρευνας σχετικά με το λευκοσίδηρο από τη Γερμανία, τη Γαλλία, την Ιταλία και το Ηνωμένο Βασίλειο.

- Μαρόκο: διαπραγμάτευση ποσόστωσης για τους εξαγωγείς κεραμικών πλακιδίων της ΕΚ στα παραδοσιακά επίπεδα εξαγωγής.

- Ουκρανία: μείωση δασμού αντιντάμπινγκ για τους συμπιεστές με κοχλίες από 75% σε 29% με αναφορά σε εσφαλμένη εφαρμογή της ουκρανικής νομοθεσίας (ωστόσο, το ύψος του δασμού εξακολουθεί να θεωρείται υπερβολικό).

- Αυστραλία: περάτωση αντισταθμιστικών μέτρων σχετικά με το χύδην μπράντυ από τη Γαλλία.

4. Κύριες δραστηριότητες τρίτων χωρών

4.1. Ηνωμένες Πολιτείες

Το 2005 οι ΗΠΑ δεν κίνησαν νέες έρευνες κατά της ΚΕ. Περί το τέλος του 2005 κινήθηκαν ορισμένες διαδικασίες επανεξέτασης εν όψει της λήξης της ισχύος (“sunset reviews”) υφιστάμενων αντισταθμιστικών μέτρων, για τα οποία η Επιτροπή εξακολουθεί να δραστηριοποιείται. Ως αποτέλεσμα των επανεξετάσεων αυτών ή προσφυγών που εκκρεμούν σε αμερικανικά δικαστήρια, οι ΗΠΑ πρέπει ή μπορεί να χρειαστεί να άρουν ορισμένα αντισταθμιστικά μέτρα το 2006, συμπεριλαμβανομένων ορισμένων αμφισβητούμενων μέτρων για το ουράνιο χαμηλού εμπλουτισμού και ορισμένων αντισταθμιστικών μέτρων για τα προϊόντα χάλυβα που ανάγονται στις αρχές της δεκαετίας του 1990. Στο τέλος του 2005 ο αριθμός των ισχυόντων μέτρων των ΗΠΑ παρέμενε αμετάβλητος σε σχέση με το προηγούμενο έτος (39).

Η παρακολούθηση υποθέσεων των ΗΠΑ το 2005 εστιάστηκε στις συνεχιζόμενες διαδικασίες επίλυσης διαφοράς στο πλαίσιο του ΠΟΕ, ιδιαίτερα σχετικά με τις υποθέσεις «μηδενισμού» και «ιδιωτικοποίησης». Στην «υπόθεση μηδενισμού», οι εκθέσεις της ειδικής ομάδας και του δευτεροβάθμιου δικαιοδοτικού οργάνου εκδόθηκαν τον Σεπτέμβριο 2005 και τον Απρίλιο 2006 αντίστοιχα, και εγκρίθηκαν στη συνεδρίαση επίλυσης διαφοράς της 9ης Μαΐου 2006. Η ΕΚ πέτυχε να καταδικαστεί η μέθοδος με την οποία οι αρμόδιες για την έρευνα αρχές των ΗΠΑ δεν λαμβάνουν υπόψη στους υπολογισμούς τους τις εξαγωγικές συναλλαγές χωρίς ντάμπινγκ (μέθοδος γνωστή ως «μηδενισμός»), με αποτέλεσμα τη σημαντική διόγκωση των περιθωρίων ντάμπινγκ. Οι ΗΠΑ πρέπει να εφαρμόσουν την απόφαση μέχρι τον Απρίλιο 2007. Εάν οι αρχές των ΗΠΑ δεν εφάρμοζαν την πρακτική αυτή, πιθανόν να μην είχαν διαπιστώσει ντάμπινγκ και να μην είχαν επιβάλει δασμούς σε τόσες πολλές περιπτώσεις. Η πρακτική του «μηδενισμού» επηρεάζει εμπορικές συναλλαγές εξαγωγέων της ΕΚ αξίας αρκετών εκατοντάδων εκατομμυρίων δολαρίων ΗΠΑ.

Όσον αφορά την υπόθεση ιδιωτικοποίησης, κατόπιν αίτησης της ΕΚ, τον Σεπτέμβριο 2004 συστάθηκε ειδική ομάδα εφαρμογής, διότι οι ΗΠΑ δεν είχαν εφαρμόσει ορισμένες πτυχές της απόφασης της ειδικής ομάδας του ΠΟΕ του 2002. Η έκθεση της ειδικής ομάδας εκδόθηκε τον Αύγουστο 2005 και, παρόλο που δεν ευοδώθηκαν όλες οι αξιώσεις της ΕΚ, κερδίστηκαν τα περισσότερα σημεία σχετικά με τις ιδιωτικοποιήσεις εταιρειών σε υποθέσεις που αφορούν χάλυβα από το Ηνωμένο Βασίλειο και την Ισπανία. Η εφαρμογή των πορισμάτων από τις ΗΠΑ ξεκίνησε τον Νοέμβριο 2005 και ολοκληρώθηκε τον Μάιο 2006. Οι ΗΠΑ αποφάσισαν να διατηρήσουν τα ισχύοντα μέτρα, γεγονός που είναι απογοητευτικό, αλλά η Επιτροπή αναμένει το αποτέλεσμα και άλλων επανεξετάσεων εν όψει της λήξης της ισχύος μέτρων προτού αποφασίσει αν απαιτούνται περαιτέρω ενέργειες.

Σε μια τρίτη διαδικασία στον ΠΟΕ σχετικά με τις ΗΠΑ, η ΕΚ είχε ζητήσει τη διενέργεια διαβουλεύσεων στο πλαίσιο του ΠΟΕ σχετικά με δασμό αντιντάμπινγκ που είχε επιβληθεί στην εταιρεία του Ηνωμένου Βασιλείου Firth Rixson στην υπόθεση Ράβδοι χάλυβα από το Ηνωμένο Βασίλειο. Το αμερικανικό Υπουργείο Εμπορίου είχε επιβάλει δασμό αντιντάμπινγκ στην εν λόγω εταιρεία βάσει «δυσμενών διαθέσιμων πραγματικών στοιχείων», διότι η εταιρεία δεν υπέβαλε λεπτομερή στοιχεία για το κόστος παραγωγής σε ένα μικρό εργοστάσιο που είχε αποκτήσει στο πλαίσιο συγχώνευσης και στη συνέχεια το αποξήλωσε πριν από την έναρξη της έρευνας. Το 2005 έγιναν δύο γύροι διαβουλεύσεων στο πλαίσιο του ΠΟΕ, καθώς και αρκετές διμερείς παρεμβάσεις στις ΗΠΑ, αλλά χωρίς αποτέλεσμα. Οι τυχόν περαιτέρω ενέργειες στο πλαίσιο του ΠΟΕ έχουν ανασταλεί μέχρι να ολοκληρωθεί η διοικητική επανεξέταση που ζήτησε η εταιρεία τον Μάρτιο 2006.

4.2. Ρωσία, Ουκρανία και άλλες χώρες που δεν είναι μέλη του ΠΟΕ

Το 2005 οι διαδικασίες που κίνησε η Ρωσία σημείωσαν μικρή αύξηση σε σχέση με το 2004 από 3 σε 4, ενώ η Ουκρανία κίνησε 1 μόνο διαδικασία έναντι 3 το 2004. Τα ισχύοντα μέτρα των δύο αυτών χωρών στο τέλος του 2005 ήταν 8, έναντι 5 το 2004.

Το 2005 σημειώθηκε έντονη δραστηριότητα σχετικά με τις χώρες αυτές, στο πλαίσιο όχι μόνο των νέων αυτών διαδικασιών, αλλά και ορισμένων διαδικασιών που είχαν κινηθεί το προηγούμενο έτος και στις οποίες υπήρξαν σημαντικές εξελίξεις το 2005. Τούτο ισχύει ιδίως για τη διαδικασία αντιντάμπινγκ της Ρωσίας για τον ανοξείδωτο χάλυβα, η οποία αναμένεται ότι θα καταλήξει στη μη επιβολή μέτρων. Σε ό,τι αφορά τη Ρωσία, σε ορισμένες περιπτώσεις φάνηκε ότι υιοθετεί μια λογική προσέγγιση, όπως προκύπτει από την περάτωση τριών διαδικασιών για μέτρα διασφάλισης που είχαν κινηθεί σχετικά με χημικά προϊόντα. Ασφαλώς, αν είχε εφαρμόσει αυστηρότερα κριτήρια στην εξέταση των καταγγελιών, πιθανώς οι εν λόγω διαδικασίες να μην είχαν καν κινηθεί. Δυστυχώς, το 2005 η Ρωσία έδειξε ότι μπορεί να υιοθετήσει και μια παράλογη και αδικαιολόγητη προσέγγιση επιβάλλοντας μέτρα διασφάλισης στην υπόθεση των ηλεκτρικών λαμπτήρων, τα οποία θεωρούνται υπερβολικά. Αυτή η υπερβολική και δυσανάλογη προσέγγιση προκύπτει και από την επιβολή μέτρων αντιντάμπινγκ από την Ουκρανία στους συμπιεστές με κοχλίες.

Η παρακολούθηση των δράσεων εμπορικής άμυνας κατά της Κοινότητας από χώρες που δεν είναι μέλη του ΠΟΕ, όπως η Ρωσία και η Ουκρανία, παρουσιάζει το ιδιαίτερο πρόβλημα ότι η νομοθεσία και οι κανόνες τους δεν ανταποκρίνονται κατ’ανάγκη στους κανόνες του ΠΟΕ και έτσι το έσχατο μέσο προσφυγής στη διαδικασία επίλυσης διαφορών του ΠΟΕ δεν είναι διαθέσιμο. Εν τούτοις, στην παρακολούθηση των υποθέσεων αυτών χρησιμοποιούνται οι σχετικοί κανόνες του ΠΟΕ ως σημείο αναφοράς, παρόλο που οι χώρες αυτές είναι εκτός του συστήματος του ΠΟΕ. Το γεγονός ότι διαπραγματεύονται την ένταξή τους στον ΠΟΕ μπορεί να τις ωθήσει να βελτιώσουν εν γένει τις μεθόδους τους.

Παρουσιάστηκε επίσης ένας νέος χρήστης, η Κροατία, η οποία κίνησε διαδικασία για μέτρα διασφάλισης.

4.3. Κίνα

Το 2005 οι συνολικές δράσεις εμπορικής άμυνας της Κίνας σημείωσαν μεγάλη αύξηση σε σχέση με το προηγούμενο έτος. Ειδικότερα, στο δεύτερο εξάμηνο του 2005 η Κίνα κίνησε τις περισσότερες διαδικασίες αντιντάμπινγκ από όλα τα μέλη του ΠΟΕ.

Ευτυχώς, η τάση αυτή δεν αντικατοπτρίζεται στις δράσεις εμπορικής άμυνας της Κίνας κατά της Κοινότητας, καθότι ο αριθμός των νέων διαδικασιών που κινήθηκαν το 2005 παρέμεινε σταθερός στις 3 διαδικασίες. Ωστόσο, το αποτέλεσμα της εντονότερης αυτής δραστηριότητας στον τομέα της εμπορικής άμυνας αντικατοπτρίζεται στο αριθμό των ισχυόντων μέτρων κατά της ΕΚ, τα οποία αυξήθηκαν από 7 στο τέλος του 2004 σε 9 στο τέλος του 2005. Επιπλέον, οι συνολικές δραστηριότητες της Κίνα είχαν αρνητική επίδραση στις εταιρείες της ΕΚ που διαθέτουν βιομηχανικές μονάδες σε άλλες ασιατικές χώρες και πραγματοποιούν εξαγωγές στην Κίνα.

Καθότι η Κίνα εξακολουθεί να θεωρείται ως νέος χρήστης μέσων εμπορικής άμυνας και λαμβάνοντας υπόψη ότι χρησιμοποιεί ολοένα και συχνότερα αυτά τα μέσα, όλες οι νέες έρευνες της Κίνας παρακολουθούνται προσεκτικά, ώστε να προβλεφθούν και να αποφευχθούν σοβαρά και μεγάλης κλίμακας προβλήματα. Το 2005 η Κίνα ολοκλήρωσε την πρώτη της ενδιάμεση επανεξέταση, κατόπιν αιτήματος εγχώριας βιομηχανίας. Δυστυχώς για τους εξαγωγείς κατεχόλης της ΕΕ, η εν λόγω επανεξέταση κατέληξε σε αύξηση των περιθωρίων.

Στην έκθεση του προηγούμενου έτους επισημαίνεται το γεγονός ότι οι δράσεις εμπορικής άμυνας της Κίνας εστιάζονται στον τομέα των χημικών, τάση που συνεχίστηκε το 2005. Όλα τα οριστικά μέτρα που ίσχυαν στο τέλος του 2005, καθώς και 2 από τις 3 διαδικασίες που κινήθηκαν κατά της ΕΚ αφορούσαν τον εν λόγω τομέα. Τούτο μπορεί να οφείλεται στο γεγονός ότι ο τομέας των χημικών προϊόντων είναι μεν μία από τις ταχύτερα αναπτυσσόμενες βιομηχανίες στην Κίνα, αλλά οι εισαγωγές χημικών προϊόντων είναι επίσης σημαντικές.

4.4. Ινδία και Πακιστάν

Το δεύτερο εξάμηνο του 2005, σε παγκόσμιο επίπεδο, η Κίνα ξεπέρασε την Ινδία καταλαμβάνοντας την πρώτη θέση όσον αφορά την κίνηση νέων διαδικασιών αντιντάμπινγκ. Εν τούτοις, η Ινδία εξακολουθεί να είναι ένας από τους μεγαλύτερους χρήστες μέσων εμπορικής άμυνας παγκοσμίως.

Κατά τη διάρκεια του έτους σημειώθηκε άλλη μία μικρή μείωση του αριθμού των διαδικασιών που κινήθηκαν από την Ινδία κατά της Κοινότητας, από 3 το προηγούμενο έτος σε 2 το 2005 (και 7 το 2003). Ο αριθμός των ισχυόντων μέτρων κατά της ΕΚ μειώθηκε από 36 το 2004 σε 22 στο τέλος του 2005. Τούτο είναι αποτέλεσμα της επιτυχούς έκβασης της προσφυγής της ΕΚ στον ΠΟΕ κατά της Ινδίας στο τέλος του 2003, η οποία οδήγησε στην περάτωση της μεγάλης πλειονότητας των βασικών προβληματικών υποθέσεων το 2005. Ελπίζεται ότι το ευνοϊκό αποτέλεσμα της επίλυσης αυτής της διαφοράς θα επηρεάσει τη γενικότερη πρακτική της Ινδίας στον τομέα του αντιντάμπινγκ. Στο πλαίσιο αυτό, σημειώνεται ότι έχουν ήδη παρατηρηθεί βελτιώσεις αυτής της πρακτικής, αλλά πρέπει ακόμη να γίνουν πολλά.

Το Πακιστάν κίνησε 3 διαδικασίες αντιντάμπινγκ κατά, μεταξύ άλλων, της ΕΚ το 2005, σημειώνοντας έτσι στροφή από την κατά παράδοση μάλλον συγκρατημένη μέχρι τώρα χρήση των μέσων εμπορικής άμυνας από τη χώρα αυτή. Οι εν λόγω διαδικασίες αφορούσαν το μυρμηκικό οξύ, το λευκοσίδηρο και τα υποδήματα. Η ΕΚ είχε θιγεί μόνο μία φορά από μέτρα που είχε λάβει το Πακιστάν. Η αύξηση της δραστηριότητας μπορεί να είναι αποτέλεσμα της καλύτερης πληροφόρησης της εγχώριας βιομηχανίας σχετικά με το σκοπό της εμπορικής άμυνας, καθότι οι πακιστανικές αρχές οργάνωσαν σεμινάρια για να παρουσιάσουν τα μέσα αυτά στη βιομηχανία. Έχουμε σοβαρές ανησυχίες σχετικά με τις πολύ ανεπαρκείς μεθόδους διαχείρισης των μέσων αυτών από το Πακιστάν: στην υπόθεση του μυρμηκικού οξέος οι αρχές προέβαλαν σοβαρά εμπόδια στους εξαγωγείς όσον αφορά τη δημοσιοποίηση πληροφοριών. Έτσι, παρεμβαίνουμε στα εν λόγω ζητήματα και παρακολουθούμε στενά τις υπό εξέλιξη έρευνες. Ωστόσο, είμαστε ικανοποιημένοι από το γεγονός ότι το Πακιστάν περάτωσε δύο από τις τρεις έρευνες που είχε κινήσει το 2005 χωρίς να επιβάλει μέτρα (λευκοσίδηρος, υποδήματα).

4.5. Λατινική Αμερική

Η περιορισμένη δραστηριότητα εκ μέρους των χωρών της Λατινικής Αμερικής που είχε παρατηρηθεί το προηγούμενο έτος συνεχίστηκε το 2005. Μία μόνο νέα έρευνα κινήθηκε από τη Βραζιλία (υπόθεση αντιντάμπινγκ που περατώθηκε στη συνέχει το 2006 χωρίς να επιβληθούν μέτρα), ενώ η Αργεντινή ούτε κίνησε νέες διαδικασίες ούτε επέβαλε οριστικά μέτρα κατά της ΕΚ το 2005. Παρά το γεγονός ότι η Αργεντινή εξακολούθησε να χρησιμοποιεί ενεργά τα μέτρα αντιντάμπινγκ σε παγκόσμιο επίπεδο το 2005, για δεύτερο κατά σειρά έτος δεν ανέλαβε δράση κατά εισαγωγών από την ΕΚ. Οι εξαγωγές της ΕΚ προς την Αργεντινή επανήλθαν σε ανοδική πορεία τα τελευταία χρόνια, αλλά δεν έχουν φθάσει ακόμη τα παραδοσιακά επίπεδα που υπήρχαν πριν από το 2002, όταν είχε υποτιμηθεί το νόμισμα της χώρας. Ωστόσο, το 2005 συνεχίσαμε τις πιέσεις στην Αργεντινή μέσω του μηχανισμού επίλυσης διαφορών του ΠΟΕ σχετικά με τα αντισταθμιστικά μέτρα της χώρας αυτής για τη γλουτένη σίτου και το ελαιόλαδο.

Σχετικά με το Μεξικό και την Αργεντινή, οι εργασίες μας χαρακτηρίστηκαν από διαβουλεύσεις στο πλαίσιο της διαδικασίας επίλυσης διαφορών του ΠΟΕ. Οι διαβουλεύσεις αυτές αφορούσαν τα αντισταθμιστικά μέτρα για γεωργικά προϊόντα και συγκεκριμένα για το ελαιόλαδο (Μεξικό και Αργεντινή) και τη γλουτένη σίτου (Αργεντινή). Δυστυχώς, καμία από τις διαβουλεύσεις αυτές δεν έφερε τα μέρη πιο κοντά στην εξεύρεση λύσης και έκτοτε γίνονται προετοιμασίες για τη σύσταση δύο ειδικών ομάδων του ΠΟΕ (η Αργεντινή περάτωσε τα μέτρα για το ελαιόλαδο). Άλλες δραστηριότητες εμπορικής άμυνας εκ μέρους της Βραζιλίας και του Μεξικού αφορούσαν ειδικότερα ενέργειες στο πλαίσιο διαδικασιών που είχαν κινηθεί ή μέτρων που υπήρχαν πριν από το 2005 (π.χ. οριστικά συμπεράσματα, επανεξετάσεις εν όψει της λήξης της ισχύος μέτρων και περατώσεις).

4.6. Τουρκία

Παρόλο που η Τουρκία δεν κίνησε καμία νέα έρευνα το 2005, πρέπει να υπομνησθεί ότι η χώρα αυτή το 2004 είχε κινήσει πρωτοφανή αριθμό ερευνών για μέτρα διασφάλισης (5 συνολικά). Οι έρευνες αυτές ολοκληρώθηκαν το 2005, ενώ η Επιτροπή διαδραμάτισε ενεργό ρόλο στις διαδικασίες αυτές κατά τη διάρκεια του έτους. Συνολικά, τα αποτελέσματα για την ΕΚ ήταν θετικά, καθότι τρεις από τις πέντε αυτές υποθέσεις περατώθηκαν χωρίς να επιβληθούν μέτρα, ενώ τα μέτρα που επιβλήθηκαν στις άλλες δύο υποθέσεις είχαν περιορισμένο αντίκτυπο στους εξαγωγείς της ΕΚ λόγω της φύσης και της εμβέλειας των συγκεκριμένων μέτρων. Ωστόσο, διατηρούμε σοβαρές ανησυχίες σχετικά με τον υπερβάλλοντα ζήλο που δείχνει η Τουρκία στη χρήση του μέσου διασφάλισης.

5. Συμπέρασμα

Λαμβάνοντας υπόψη τη συνολική μείωση τόσο της κίνησης νέων διαδικασιών όσο και των ισχυόντων μέτρων κατά της ΕΚ, το 2005 οι εξελίξεις ήταν καλύτερες για τους ευρωπαίους εξαγωγείς όσον αφορά τα μέτρα εμπορικής άμυνας. Υπενθυμίζεται ότι η μείωση του αριθμού των ισχυόντων μέτρων κατά μεγάλο μέρος σχετίζεται με την περάτωση μέτρων συνεπεία των επανεξετάσεων που διενεργήθηκαν κατόπιν της προσφυγής κατά της Ινδίας ενώπιον του ΠΟΕ. Ως προς τον αριθμό νέων ερευνών, η μείωση σχετίζεται κυρίως με την κίνηση λιγότερων ερευνών για μέτρα διασφάλισης erga omnes , στα οποία οι εξαγωγείς της ΕΚ εκτίθενται, χωρίς να βρίσκονται άμεσα στο στόχαστρό τους. Ελπίζεται ότι η τάση αυτή θα συνεχιστεί. Στο μεταξύ η ΕΚ εξακολουθεί να παρακολουθεί τις δράσεις τρίτων χωρών, προκειμένου να εξασφαλίσει την τήρηση των κανόνων του ΠΟΕ και των διμερών κανόνων, να βοηθήσει και να προασπίσει τα συμφέροντα των βιομηχανιών της ΕΕ / των κρατών μελών και να μειώσει τις οικονομικές επιπτώσεις των μέτρων τρίτων χωρών για τους εξαγωγείς.

Τα προβλήματα αντιμετωπίστηκαν με διάφορους τρόπους, όπως η άμεση παρέμβαση σε συγκεκριμένες περιπτώσεις, η ανάδειξη γενικών συστημικών προβλημάτων στο πλαίσιο επίσημων και άτυπων επαφών με τις ενδιαφερόμενες χώρες, η διενέργεια συζητήσεων στις σχετικές επιτροπές στο πλαίσιο του ΠΟΕ, καθώς και η συνεχιζόμενη προσπάθεια εκπαίδευσης των τρίτων χωρών σχετικά με τις απόψεις και τις πρακτικές της ΕΕ σε θέματα εμπορικής άμυνας. Το 2005 υπάλληλοι των υπηρεσιών εμπορικής άμυνας συμμετείχαν σε δέκα τέτοια σεμινάρια που απευθύνονταν σε χώρες όπως η Κίνα, η Ρωσία και το Μεξικό.

Οι συζητήσεις για το αντιντάμπινγκ και τα αντισταθμιστικά μέτρα συνεχίστηκαν το 2005 στο πλαίσιο του Γύρου της Ντόχα με σκοπό να βελτιωθούν οι κανόνες, ιδίως σε ό,τι αφορά τη διαφάνεια, την προβλεψιμότητα και τη σαφήνεια. Στη Δήλωση του Χονγκ Κονγκ τα μέλη καλούνται να αποφεύγουν την αδικαιολόγητη χρήση μέτρων αντιντάμπινγκ και ίσως οι συνεχιζόμενες αυτές συζητήσεις ευαισθητοποιήσουν τους χρήστες και οδηγήσουν εν τέλει στη λελογισμένη χρήση τους.

Τέλος, είναι σημαντικό να εξασφαλιστεί ότι οι τρίτες χώρες εφαρμόζουν εξίσου αυστηρά κριτήρια με την ΕΚ στη χρήση των μέσων εμπορικής άμυνας, έτσι ώστε να μην αποδυναμωθούν τα οφέλη από την τυχόν καλύτερη πρόσβαση στην αγορά των χωρών αυτών. Η ανάληψη ενεργού ρόλου στην αντιμετώπιση των φραγμών του εμπορίου, συμπεριλαμβανομένης της ορθής και διαφανούς εφαρμογής των μέσων εμπορικής άμυνας, θα συμβάλει στη βελτίωση της ανταγωνιστικότητας της ευρωπαϊκής βιομηχανίας σε παγκόσμιο επίπεδο.